Nenad Bakić, kojeg neki smatraju uglednim ulagačem i poduzetnikom, a drugi jedinim stručnjakom za kargokultizam i sjevernokorejski Juche u Hrvatskoj, i koji vidi socijaliste u većem broju nego Tomislav Karamarko i Zlatko Hasanbegović zajedno, dobrano je priključen na sisu koju tako često spominje – onu državnu, dakako.

Njegova agencija za privremeno zapošljavanje Electus DGS, koju je osnovao zajedno s Tomislavom Hanžekom i Ivanom Žonjom, u posljednje je četiri godine uprihodila najmanje 29 milijuna kuna usmjeravajući i iznajmljujući ljude državnim institucijama i poduzećima u njezinu vlasništvu. Moglo bi se reći da je Bakić uspješan rentijer i čvrsto drži svoje rentijerske pozicije. Ne samo to, nego, da se poslužimo njegovim ideološkim pojmovnikom, stvara nove uhljebe.

A evo što je rekao u svibnju ove godine na televiziji N1 na pitanje koje su glavne neefikasnosti što koče rast BDP-a: “Sve što je vezano uz javni sektor koji sam nije osjetio krizu, atmosfera je bila lošija, ali nitko nije izgubio posao, dapače, zaposleno je 70 tisuća novih“.

I dok medije već neko vrijeme zabavlja priča o uhljebljivanju u HEP-u, Electus DGS je u istu tvrtku 2014. godine zaposlio (ili uhljebio – ovisno o ideološkom pogledu i tome tko na zapošljavanju zarađuje) radnike za 1,9 milijuna kuna vrijednosti ugovora. Dokumenti kažu da je riječ o “Uslugama posredovanja pri zapošljavanju pomoćnog uredskog osoblja“. HEP-ova tvrtka kćer, HEP – upravljanje imovinom, također je od Electusa DGS, ali godinu dana kasnije, naručila radnike za 972 tisuće kuna vrijednosti. Ta je transakcija živih ljudi i novca definirana kao „Usluge privremenog zapošljavanja radnika u objektima za odmor HEP-a d.d.“. HEP je prethodne dvije godine smanjio broj zaposlenih za 1300.

I Zavod za hitnu medicinu Splitsko-dalmatinske županije u siječnju ove godine zatražio je od Bakićeve tvrtke da mu, po kriteriju najniže cijene, naravno, ustupi radnike za 420 tisuća kuna. Tri mjeseca kasnije sklopili su još jedan za istu cijenu.

Rekorder je Hrvatska radiotelevizija na kojoj je Bakić rado viđen gost. Ta je javna ustanova ove godine naručila radnike za privremeno zapošljavanje, a vrijednost triju ugovora s Electusom DGS procijenjena je na 16,9 milijuna kuna.

I jedna od najprozvanijih poduzeća za rastrošnost, Hrvatske autoceste održavanje i naplata cestarine, 2014. je platila Electusu 2,2 milijuna kuna za privremeno ustupanje vozača – strojara.

Hrvatska lutrija potpisala je tri ugovora procijenjene vrijednosti od 2,7 milijuna kuna, Agencija za mobilnost i programe Europske unije jedan ugovor u vrijednosti od 346 tisuća kuna, Medicinski fakultet Sveučilišta u Zagrebu jedan ugovor procijenjene vrijednosti od 440 tisuća kuna, a Nacionalni centar za vanjsko vrednovanje obrazovanja sedam ugovora ukupne vrijednosti od 3,8 milijuna kuna.

To nije jedini javni novac koji uprihodi Electus jer nismo obrađivali gradove i općine, ali je poznato da Electus, na primjer, ustupa radnike i Zagrebačkom holdingu.

Nije stoga čudno da su mu se prihodi 2015. godine udvostručili u odnosu na prethodnu godinu, na gotovo 200 milijuna kuna. Jednako tako je značajno porastao broj radnika u Electusu, sa 750 u 2014., na 1500 u 2015.

Agencijama za privremeno zapošljavanje radnika vrata su širom odškrinuta socijaldemokratskim fleksibiliziranjem Zakona o radu 2014. godine. Danas ih u Hrvatskoj ima oko 60 i 2014. godine su uprihodile više od 400 milijuna kuna. Od toga je Electus DGS uprihodio oko četvrtine te sume i danas ostvaruje najveće prihode među svim agencijama. Nastavkom nesigurnosti, njihovi će prihodi samo rasti.

Ustupljeni radnici nemaju ista prava kao i oni stalno zaposleni u tvrtki kojoj su ustupljeni, poput božićnice, prijevoza regresa i minulog rada, dakle svega onoga što je zajamčeno kolektivnim ugovorom. Zbog privremenosti rada često nisu kreditno sposobni niti im je dopušten minus na računu.

Pokušali smo pitati Bakića koliko je radnika Electus ustupio tvrtkama u kojima on ima dionice ili onima o kojima često piše, ali nam nije odgovorio.

I tako ironičnim obratom, ljuti i glasni lovac na uhljebe stvara nove u državnim i gradskim poduzećima i institucijama. Tjerali uhljeba – utjerali uhljeba.

Reagiranje odvjetničkog ureda Šavorić i partneri u ime tvrtke Electus DGS možete pročitati ovdje

Zahtjev za isprikom, koji je poslan putem odvjetničkog ureda Šavorić i partneri, uputio je i Nenad Bakić, možete ga pročitati ovdje